VGI จ่อซื้อ “บ.แอลอีดี แอดวานซ์” หวังขยายเครือข่ายสื่อโฆษณานอกบ้าน
VGI เตรียมทุ่มเงิน 100 ลบ. เข้าซื้อหุ้น 20% ใน “บ. แอลอีดี แอดวานซ์” ผู้ดำเนินธุรกิจให้บริการสื่อโฆษณาใน 13 สนามบินในปท. เพื่อขยายเครือข่ายสื่อโฆษณานอกบ้าน
11 พ.ค. 2558

บริษัท วี จี ไอ โกลบอล มีเดีย จำกัด (มหาชน) หรือ VGI ระบุว่า เมื่อวันที่ 8 พ.ค.58 บริษัทได้เข้าลงนามในสัญญาจองซื้อหุ้นสามัญเพิ่มทุนของแอลอีดี แบบมีเงื่อนไขบังคับก่อน โดยที่การชำระเงินค่าจองซื้อหุ้นเพิ่มทุนจะเกิดขึ้นในวันที่เงื่อนไขตามที่ระบุในสัญญาดังกล่าวสำเร็จครบถ้วน ซึ่งบริษัทจะเข้าจองซื้อหุ้นเพิ่มทุนจำนวน 15,000 หุ้น หรือคิดเป็น 20% ของทุนจดทะเบียนของแอลอีดี
โดยมีมูลค่าเงินลงทุนจำนวน 100 ล้านบาท และยังมีสิทธิซื้อหุ้นสามัญของแอลอีดีเพิ่มเติมได้อีกในอนาคต หากมีการเพิ่มทุนเพื่อให้สัดส่วนการถือหุ้นรวมทั้งสิ้นไม่เกิน 30% และมีมูลค่าเงินลงทุนรวมภายในวงเงินไม่เกิน 180 ล้านบาท
ทั้งนี้แอลอีดี แอดวานซ์ ประกอบธุรกิจหลักเกี่ยวกับการบริการด้านการตลาดและการให้เช่าพื้นที่โฆษณาทางป้ายโฆษณา ป้ายโฆษณาอิเล็กทรอนิกส์และสื่อดิจิตอลทุกประเภทหรือทางสื่ออื่นๆภายในบริเวณพื้นที่ของสนามบิน โดยก่อนการเพิ่มทุนแอลอีดี มีทุนจดทะเบียน 60 ล้านบาท และภายหลังการเพิ่มทุนครั้งนี้ จะมีทุนจดทะเบียน 75 ล้านบาท โดย VGI เข้ามาถือหุ้น 20% ส่วนที่เหลืออีก 80% เป็นหุ้นของกลุ่มผู้ถือหุ้นเดิม
สำหรับประโยชน์ที่คาดว่าจะได้รับจากการลงทุน เป็นการขยายเครือข่ายสื่อโฆษณานอกบ้านของบริษัท โดยครอบคลุมพื้นที่โฆษณาใน 13 สนามบินชั้นนำทั่วประเทศ